กองสลาก เอาจริง! ยกเลิกสัญญาตัวแทนจำหน่าย ขายสลากออนไลน์แล้ว
กองสลาก เอาจริง! ยกเลิกสัญญาตัวแทนจำหน่าย ขายสลากออนไลน์แล้ว 3,415 ราย เตือน! คนซื้อ เสี่ยงขึ้นเงินไม่ได้ เมื่อถูกรางวัล
6 มิ.ย. 2564

นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า สำนักงานสลากกินแบ่งรัฐบาล เตือนผู้ซื้อสลากผ่านแพลตฟอร์มออนไลน์ต่างๆ แล้วไม่ได้รับสลากที่ซื้อมาเก็บไว้กับตัวเอง มีความเสี่ยงที่จะไม่ได้เงินเมื่อถูกรางวัล เนื่องจากไม่มีสลากตัวจริงมาขึ้นเงิน ซึ่งวิธีการขายสลากออนไลน์ดังกล่าว เป็นเพียงการซื้อขายหมายเลขโดยไม่มีตัวสลากมอบให้กับผู้ซื้อ แต่อ้างอิงผลการออกรางวัลสลากกินแบ่งรัฐบาล เข้าข่ายความผิด ตามพระราชบัญญัติการพนัน พ.ศ. 2478สำหรับตัวแทนจำหน่าย สมาคม องค์กร และผู้ซื้อจองล่วงหน้า ที่รับสลากไปขายต่อผ่านแพลตฟอร์มออนไลน์หรือเว็บไซต์ต่างๆ ถือเป็นการทำผิดเงื่อนไขในสัญญาและหลักเกณฑ์การรับสลากไปขาย ซึ่งสำนักงานสลากฯ ได้ตรวจสอบอย่างต่อเนื่อง โดยยกเลิกสัญญาตัวแทนจำหน่ายรายย่อย สมาคม องค์กร ที่ขายสลากผ่านออนไลน์แล้ว 3,415 ราย และยกเลิกการลงทะเบียนผู้ซื้อ-จองล่วงหน้าอีก 314 ราย รวมทั้งสิ้น 3,729 ราย มีจำนวนสลากทั้งหมด 108,786 ฉบับ (ข้อมูล ณ 1 มี.ค. – 16 พ.ค. 64 )ส่วนกรณีตัวแทนจำหน่ายขายสลากเกินราคา ขายผ่านออนไลน์ รวมถึงการฉ้อโกงประชาชน ขณะนี้ กองบังคับการปราบปรามการกระทำความผิดเกี่ยวกับการคุ้มครองผู้บริโภค (ปคบ) ได้ดำเนินการจับกุมผู้กระทำความผิดแล้ว 744 ราย